臺 語 現 代 詩

首獎

王興寶〈 記持風騷的抓痕 〉

若講記持是一場的遊行

世紀的聲音行跤花

一路幌頭，向前行

對末廣町到街頭的夢

林百貨捌含著珠淚

歡喜抑是悲傷的過去

五層樓仔，一瓦一磚

禁氣佇肅靜的日子

等待有情的府城

超過一甲子

厝尾頂，北國的神明

總算借情重生

稻荷神社敢是痴迷

遙遠的港邊暮色

恬恬走揣溫柔的燈火

廢墟行到後現代

共以早的鹹酸苦汫洗清氣

用時間添妝

換轉古意的色緻

徛起另外一種的繁華

彼當陣的流籠

一時共腹肚清空

只是為著共過往的青春

佇電梯井內留落來

一寡束結的應聲

對幼聲的日本囡仔歌

滿天晚霞

到跳舞時代佮望春風

上尾，聽著美國飛行機

雄雄擲落敢若西北雨

煞鼓的火舌

夢中的樓層，指針

猶原停佇一九三二 暝佮日的交界處

遙遠煞熟似的臺南銀座

拒絕侗戇失智的城市

用通光的姿勢

孕育善良好客的娘仔豆

雕琢十二冬，了後

目神迵過向時

佇咱記持重生的時陣

扒出十二稜

超越生死

優雅閣風騷的抓痕

1. 跳舞時代、望春風：均為日治時期流行之臺灣流行音樂。

2. 臺南銀座：林百貨所座落之末廣町是當時臺南最繁華的區域，因而有「臺南銀座」之稱。

3. 抓痕：臺灣臺南的林百貨經十二年始修復完成，其中為復原外牆面磚原貌就燒製了十二種不同形制的抓紋磚。

優等

陳正雄〈 大天后宮身世 〉

**1. 流亡－寧靖王府**

門口埕邊仔大船停倚ê 港口

也就是當初時一路奔波過來ê 臺江岸邊

幾步外ê 水墘敢講 會是永遠行攏袂到ê 海角

目珠前對面日頭沉落ê 所在

應該是幾十冬來毋捌離開過ê 故鄉

無偌遠ê 距離竟然 成做袂當閣再轉去ê 天邊

千萬里曠闊ê 江山 為啥物

崩落kah 偆無一塊仔土地有法度徛起

十外代久長ê 香煙 是按怎

斷裂kah 揣無半刻ê 時間會當閣接紲

威風氣派ê 王府外表 掩蓋ê 是規片塗黏紙糊ê 荏弱

尊貴高尚ê 官位內底 隱藏ê 是一身無時得定ê 驚惶

遠遠傳來ê 狗螺親像半暝牽亡ê 哭調

青狂走過ê 馬蹄不時踏亂無眠ê 心跳

一條布巾，短暫ê 痛疼

上無猶會當換來這世人最後ê 尊嚴

三枝清香，細塊仔牌位

至少猶有這个所在予人安心歇睏免閣四界走傱

**2. 征服－施提督府**

狼狽逃出國姓爺ê 點鬼簿

你心肝掠坦橫 共命運搢風駛倒轉來

翻頭坐入去大清朝功名冊ê 頂頭面

一下來回 歷史煞綴咧搖幌暈船

掠袂準忠奸ê 風向分袂清是非ê 方位

到今猶毋知欲按怎靠岸落碇

三尺闊丈外懸 花崗石深刻打造

共規个臺灣長久硩牢袂當翻身ê 紀念碑 毋管年久月深

猶原無欲退讓 強硬ê 姿勢一直欲證明伊往過重要ê 地位

十幾逝數百字 朱砂筆顯目書寫

將無數百姓絚絚捆縛kah 強欲無氣ê 旌功文 就算改朝換代

仝款毋肯放棄 Āng 聲ê 口氣不時咧提醒你早前特別ê 身分

榮華富貴 每一字攏有夠複雜歹寫

看破放伊佮彼香煙濛霧同齊去飄離消散

恩怨情仇 逐筆畫都傷過彎曲僫敨

規氣就交予暝日無停ê 佛號經聲輪流來開示化解

3. 起義－中興王府

羅漢門到臺灣城 逐家心肝相thīn

恁欲剉柴做刀 欲削竹為槍 管伊重兵防守大軍壓陣

千外ê 人一下仔手就拍到位矣

中興府到鴨母寮 隨人跤手相kīng

有ê 堅持往東有ê 做伊向西 就算前無攔截後無追趕

幾十里路三百冬來猶是行袂轉去

你早就佇濟濟詩人ê 筆下 踏出一步一步農民起義ê 史詩

佇作家ê 手裡 拍開一頁一頁英雄革命ê 傳奇

到今猶有一寡專家學者 關佇狹隘ê 房間內縛踮淺薄ê 桌仔前

鄙相你是毋知死活ê 亡命之徒 king-thé 恁是身穿戲服ê 烏合之眾

準講歷史廳頭ê 紅架桌頂一直排無你ê 生相

百姓ê 心肝內底早就相爭奉祀你ê 神主牌位

久年來期待ê 不過是簡單ê 一句風調雨順

向望ê 仝款是平凡ê 四字國泰民安

不而過 當初時流血流汗提刀夯槍徛出來拍拼

今仔日 猶有人用跪用拜燒香點火來咧祈求

佳作

曾美滿〈 讀你是一首血色ê 詩 〉

四月，幼tsínn 花穎當欲開

這是Lolita 織夢寫詩ê 好季節

無疑悟，溫馴ê 春天煞來起性地

一陣狂暴雄雄掃過彼條街

彼間補習班，彼座秘密ê 狼窟

拗斷，彼蕊粉紅帶嬌的花

順紲，吹Lak 彼本厚厚殕殕

揻疼心魂ê 冊

冊面掀開，有人讀出聲音

字詞壯麗節奏憂鬱，逐頁

攏是媠kah 使人會疼痛ê 情節

毋閣，無人知影故事纏絆

定定精神佇夢中真實咧演出

彼是Lolita 交換青春、性命起造的

失樂園，殘酷監禁伊彩色ê 人生

藍色樹林漸漸罩著白色雺霧

長頭鬃ê 少女跤踏帶刺紅玫瑰

褪赤跤慢慢蹽過失貞的公寓

迒入使人意志爆裂像集中營ê 精神病房

閣再相著爸母無奈憂愁ê 目睭

最後看對上遠上遠咧所在

牽起十三歲穿制服的女學生

過靈魂佮純真詩句鞏懸彼堵牆

輕輕仔行向十字架ê 光

干焦聽見有人大聲咧háu

悲傷重覆一句話：

「為怎樣妳欲先放棄家己！為怎樣…」

少女越頭微笑，目屎恬恬滴落

字紙一張一張，隨風颺颺飛

空中浮出2017 年4 月27 日，半暝

日後敢有人閣問起，真相是啥物？

聖潔、穢涗是誰人來定義

文學價值又閣賰啥貨？

魔鬼借披一領糖衫外衣

掩崁曖昧垃圾ê 代誌

只有妳的筆是信念佮真理

像鋼刀，一字鑿一个空喙

將規身幼白筋骨，大力戮開

血，湠散紛紛…咧字

一首Lolita 絕望的詩

註：

林奕含，女作家2017 年出版《房思琪的初戀樂園》小說，佇新冊出版三個月後2017 年4 月27 日自殺身亡。冊中女主角13 歲被補習班老師誘拐失貞的情節，也是作者本身痛苦的遭遇。因為林奕含事件，也鼓舞了香港23 歲的跨欄皇后呂麗瑤回應＃ metoo 運動勇敢講出被性侵的代誌。

Lolita 譯音蘿莉塔。《蘿莉塔》小說名，是俄羅斯裔美國作家弗拉基米爾•納博可夫用英語寫的成名小說。小說佇1955 年法國巴黎第一次出版， 了後閣佇紐約、倫敦出版，嘛由作者翻譯為俄語版。被認為是二十世紀文壇上有爭議的經典作品。

佳作

王永成〈 古早味的風湧

─兼記雞屎藤舞蹈劇場〈大井頭‧ 赤崁記〉演出─〉

**1．大井頭顫一下**

食過度小月的擔仔麵

閣啉一杯古早味杏仁茶

歁咳嗽，大井頭的古井蓋

雄雄顫一下，內底

有古早味的風湧溢出來

流過21 世紀府城現代街

1916 年造路，共喙空窒一半

1965 年拓寛，煞削喙脣掛喙罨

䖙踮路中央嘛嘛吼

**2．慘慼的承天舞**

奉天承運，金爍爍的龍體

愛按怎舞，才會共王座坐在在

一群朱紅色的鳳凰佇四箍輾轉飛

一叠南風翻便便的奏文，直直批

對北管歕出來的古早曲，滾絞起來

搖搖幌幌，踏出監國鄭克 的跤步

用水的身軀，流過五條港

用風的姿勢，共烏水溝險惡的水湧

化做烏面抐桮

**3．水道頭講古**

食大井水，無肥也媠

三、四百冬前的普羅民遮城

荷蘭明鄭清國，代代講無仝款的話

過路人看著九隻贔屭，目睭眨眨

少年家peh 上文昌閣，合掌拜拜

閣展開，數想化身大鵬鳥飛一萬里

水道頭細細港沓沓滴，四常漩嚨喉

嗾著心肝穎，猶閣大力顫一下

**4．烏漉漉的聲說**

王位繼承，只是一場短節戲

鄭克 目睭愈大蕊，身軀愈衰微

化做一隻瘦硞硞的白翎鷥

顛顛倒倒來佇溪仔墘，一步啄一下

頭殻頂一千隻夜婆烏漉漉，咻咻叫

過房囝，過房囝…青龍變白蛇

剁做一百塊，擲落柴頭港溪

東寧之變，雷公爍爁落大雨

三分仔山崙，一片烏 紅的雨傘

佇府城臺灣新劇的舞臺頂，玲瑯踅

**5．往赤崁記的路**

西川滿戴拍鳥帽仔，跟隨葉石濤

行過赤崁樓，頭殻犁犁神神彷彿

想著鄭克 的悲劇，承擔陳永華的寄託

佇黃酸雨猶落袂來的春天

我觀賞表演，享用五條港的古早味

閣拍算串過劉永福的路，行踏露螺巷

讀葉石濤寫佇壁頂的字

倒轉再次伐過大井頭，古早風湧瞪力衝出來

共古井蓋噴上天，躘過海神廟的厝頂

註：

1．2019 年臺南藝術節，雞屎藤舞蹈劇場演出的《大井頭．赤崁記》， 以府城「大井頭」為發想之源，改編自日治時期作家西川滿《赤崁記》， 及日本劇場大師太田省吾的劇作《水之驛站》。

2．雞屎藤舞蹈劇場，係府城的傑出表演團隊。作品多耕掘臺灣風土與城市記憶，建構具「臺灣性」與「人文感」的舞蹈劇場美學，近年多於非劇場空間演出，如古蹟、廟口與美術館等。

3．赤崁樓，前身為荷治時期興建之「普羅民遮城」，今日所稱赤崁樓， 係古城殘蹟以及後來興建的海神廟、文昌閣的混合體。

佳作

王淑美〈 思慕的地圖 〉

我心內有一個所在

對海湧生出來足大片的土地

阿公阿嬤足早就住佇遐

彼一年

南鯤鯓代天府迎鬧熱

阿公騎歐兜邁載我去拜王爺

紅色的平安符佇我胸前噼啵跳

甘那開一蕊花

保庇我愛呷飯閣gâu 讀册

安平港不時吹來古早味的海風

桌頂欸虱目魚煎甲赤赤

那是日頭的滋味

那時袸流汗是幸福

阿嬤的手輕輕啊擛

親像記持中的枝仔冰

攏袂溶

日子是黑糖膨的餅，甜粅粅

歐兜邁親像阿公飼的虎鼻獅

載阮祖孫用嘴踅過歸臺南

嘴舌四界抐，抐出一大片香香的地圖

西市場到東菜市，民族路到小北仔

我尚愛的蚵嗲、鱔魚麵佮魚册

到今仔日閣佇這張地圖頂

泅來泅去

有時一陣青春味對頭鬃後歕來

那是住海邊的一個少年家

每日出海去捉伊的夢

常常説等有一工伊欸娶我去

伊秘密的島做伙看日頭落海

初戀的澎湃無底靠岸

伊早就走出臺江佮我的世界

款款仔等過一年閣一冬

等到月娘出來欸時

海水湧起來淹過我目墘

鹹鹹敢是人生的滋味？

囡仔時代拄才爬上岸

哪知日頭一落人生已經過半

胸坎彼蕊花早就蔫去

心內的地圖那欸攏袂舊

越頭看去

金熠熠的海面上

是阿公阿嬤手牽手

是我愛過彼咧人

佮我自己的形影

一湧一湧

沓沓仔向我行過來……